Offentliggørelse af en ansøgning on ændring i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

(2019/C 431/15)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (1).

ANSØGNING OM ÆNDRING AF DEN TEKNISKE DOKUMENTATION FOR EN GEOGRAFISK BETEGNELSE

»RATAFIA DE CHAMPAGNE«

EU-nr.: PGI-FR-02062-AM01 — 5.7.2018

Sprog, ændringen er affattet på fransk

Formidler

Medlemsstat(er): Frankrig

Formidlers navn: Landbrugs- og fødevareministeriet

Adresse: Direction Générale de la Performance Économique et Environnementale des Entreprises Service du développement des filières et de l'emploi Sous-direction des filières agroalimentaires Bureau du vin et des autres boissons 3 Rue Barbet de Jouy 75349 Paris Cedex 07 SP FRANKRIG

Tlf. +33 149554955

E-mail: liste-cdc-vin-aop-DGPAAT@agriculture.gouv.fr

Navnet på den geografiske betegnelse

Ratafia de Champagne

Afsnit i varespecifikationen, som berøres af ændringen

— Beskyttet betegnelse

— Andet: Produktionsmetode og Særlige mærkningsregler.

Ændring

Ændring af varespecifikationen, der medfører ændring af hovedspecifikationerne

Redegørelse for ændringen

1) Ændring af betegnelsen »Ratafia de Champagne« til »Ratafia champenois« I anledning af fremsendelsen til Europa-Kommissionen i overensstemmelse med artikel 20 i forordning nr. 110/2008 af den tekniske dokumentation for den geografiske betegnelse udtrykte producenterne ønske om, at den geografiske betegnelse ændres til »Ratafia champenois« for klart at informere forbrugerne om sammenhængen mellem denne spiritus og vindyrkningsområdet Champagne, samtidig med at »Champagne« alene beholder denne beskyttede oprindelsesbetegnelse. Ordet »Champagne« er nemlig gradvis blevet forbeholdt mousserende vine. De stille vine, der fremstilles i det geografiske område og historisk set blev benævnt »vins naturels de Champagne«, blev således anerkendt som en oprindelsesbetegnelse i 1974 og for nylig registreret som den beskyttede oprindelsesbetegnelse »Coteaux champenois«. Betegnelsen »Ratafia de Champagne« blev erstattet af »Ratafia champenois«, hver gang den optrådte i den tekniske dokumentation. Den blev på nationalt plan anerkendt ved anordning af 22. januar 2015, ændret den 12. februar 2015, på betingelse af Den Europæiske Unions godkendelse heraf.

2) Produktionsmetode I afsnittet »Råvarer«, punkt 2 om de anvendte alkoholer, er der tilføjet følgende sætningsdel: » … af druer, der kan indgå i fremstillingen af vine med den beskyttede oprindelsesbetegnelse »Champagne««. Denne præcisering sker for at bringe dette afsnit i overensstemmelse med punkt 2, Menneskelige faktorer, i afsnittet »Nærmere oplysninger om det geografiske område af relevans for sammenhængen«, hvor det er anført, at den alkohol, der bruges som basis for produktionen af »Ratafia champenois«, er en vinalkohol, som ifølge lokal skik hidrører fra druer beregnet til betegnelsen »Champagne«.

3) Særlige mærkningsregler Ændringen af betegnelsen overflødiggør anvendelsen af den supplerende angivelse »Ratafia Champenois« i punktet i den tekniske dokumentation om mærkningsreglerne, hvorfor den slettes.

HOVEDSPECIFIKATIONERNE I DEN TEKNISKE DOKUMENTATION

»RATAFIA CHAMPENOIS«

EU-nr.: PGI-FR-02062-AM01 — 5.7.2018

1. Betegnelse

»Ratafia champenois«

2. Spirituskategori

Kategori 32: Likør

3. Beskrivelse af spiritussen

Produktets fysiske, kemiske og organoleptiske egenskaber:

»Ratafia champenois« har en farve, der varierer fra strågul til ravgul. Den er kendetegnet ved frugt- og mineralagtige aromaer. Den har balance mellem sukker og syrlighed.

Den lange fadlagring af »Ratafia champenois« forbedrer alkoholens sammensmeltning med mosten. Den udvikler en aromatisk kompleksitet med noter af tørrede frugter, tørrede nødder (valnød og grillede mandler), lakrids og kanel.

På markedsføringstidspunktet har likøren følgende kendetegn:

— et alkoholindhold udtrykt i volumen på 16-22 %

— et minimumsindhold af sukker på 110 gram pr. liter udtrykt i invertsukker

— et totalt syreindhold på under 10 gram pr. liter (udtrykt i H2SO4)

— et svovldioxidindhold på under 80 gram pr. liter.

Særlige kendetegn (i forhold til spiritus fra samme kategori)

»Ratafia champenois« fremstilles ved aromatisering af vinalkohol sammen med most af druer, der kan indgå i fremstillingen af vine med den beskyttede oprindelsesbetegnelse »Champagne«. Den markedsføres efter en modningsperiode i tanke eller på fade i mindst 10 måneder eller efter en fadlagringsperiode på mindst tre år for de produkter, som er mærket med lagringsperioden.

De anvendte druesorter, bevaringen af hele druen fra høsttidspunktet, presningen straks efter høsten af de hele klaser, den milde og gradvise udførelse af presningen samt det beskedne udbytte af ekstraktionen af saften sikrer en helt frisk, mineralagtig og frugtagtig most.

Disse egenskaber skærpes med den tilsatte alkohol og blandes under modningen i tanke. I tilfælde af fadlagring udvikler de sig i retning af større aromatisk kompleksitet.

4. Geografisk område

Produktionen af druerne til fremstilling af frugtmosten og alkoholen, fremstillingen af mosten og alkoholen, fremstillingen og modningen og i givet fald fadlagringen af »Ratafia champenois« foregår i de områder, som er afgrænset ved artikel V i lov af 22. juli 1927 om den kontrollerede oprindelsesbetegnelse »Champagne« og om ophævelse af artikel 17 i lov af 6. maj 1919 med forbehold af følgende bestemmelser:

— I distriktet Vitry-le-François i departementet Marne er det afgrænsede parcelområde det, som er godkendt af det nationale oprindelsesudvalg under Institut national de l'origine et de la qualité på mødet den 7.-8. november 1990 og angivet på de kort, der er indgivet til rådhuset i de berørte kommuner.

— I kommunerne Arsonval, Cunfin, Dolancourt og Jaucourt i departementet Aube er det afgrænsede parcelområde det, som er godkendt af det nationale oprindelsesudvalg under Institut national de l'origine et de la qualité på møderne den 23. juni 1994, den 8. september 1994 og den 19. maj 1995 og angivet på de kort, der er indgivet til rådhuset i de berørte kommuner.

— I kommunerne Marcilly-le-Hayer og Villeneuve-au-Châtelot i departementet Aube er der ikke fastlagt nogen parcel i overensstemmelse med den afgørelse, som det nationale oprindelsesudvalg under Institut national de l'origine et de la qualité traf på mødet den 10. september 1997.

— I kommunerne Brienne-le-Chateau, Epagne, Précy-Saint-Martin og Saint-Léger-sous-Brienne i departementet Aube og i kommunerne Esclavolle-Lurey, Potangis, Saint-Quentin-le-Verger og Villiers-aux-Corneilles i departementet Marne er der ikke fastlagt nogen parcel i overensstemmelse med de afgørelser, som det nationale oprindelsesudvalg under Institut national de l'origine et de la qualité traf på møderne den 23.-24. juni 1994, den 7.-8. september 1994, den 18.-19. maj 1995 og den 6.-7. september 1995.

— I kommunen Fontaine-sur-Aÿ i departementet Marne er det afgrænsede parcelområde det, som er godkendt af det nationale oprindelsesudvalg under Institut national de l'origine et de la qualité på mødet den 9.-10. september 1999 og angivet på de kort, der er indgivet til rådhuset i de berørte kommuner.

— I kommunerne Corfélix, Corrobert, Le Thoult-Trosnay, Verdon, Reuves og Broussy-le-Petit i departementet Marne er der ikke fastlagt nogen parcel i overensstemmelse med den afgørelse, som det nationale oprindelsesudvalg under Institut national de l'origine et de la qualité traf på mødet den 5.-6. september 2001.

5. Metoden, som spiritussen er fremstillet efter

Råvarer

1. Mostens egenskaber

Mosten til fremstilling af »Ratafia champenois« fremstilles af druer, der kan indgå i fremstillingen af vine med den beskyttede oprindelsesbetegnelse »Champagne«.

Af en mængde på 4 000 kg druer fremstilles højst 2 666 liter klaret most.

Enhver berigelse af mosten er forbudt.

2. De anvendte alkoholers egenskaber

Til fremstillingen af »Ratafia champenois« kan anvendes, alene eller i blandinger, vinbrændevin, brændevin af presserester, vindestillat eller destillat af druer, der kan indgå i fremstillingen af vine med den beskyttede oprindelsesbetegnelse »Champagne«.

For ikke at overdøve druemostens primære aromaer må brændevin af presserester ikke udgøre mere end 20 % af den mængde af ren alkohol, der anvendes ved fremstillingen.

Fremstilling

Produktionen skal foregå inden 20 dage fra presningen af de druer, som indgår i sammensætningen af den anvendte most.

Modning og lagring

Efter fremstillingen modnes likørerne i mindst 10 måneder før emballeringen. Modningen sker i tanke eller på fade.

Anvendelse af træspåner er ikke tilladt.

I denne fase er det tilladt at tilsætte alkohol med de ovennævnte egenskaber for at justere det virkelige alkoholindhold.

Likører med den geografiske betegnelse »Ratafia champenois« mærket med lagringsperioden lagres på egetræsbeholdere med en kapacitet på højst 10 hektoliter i mindst tre år fra den dato, hvor de fyldes herpå.

Modningsfasen kan medregnes i denne periode, hvis den foregår i egetræsbeholdere med en kapacitet på højst 10 hektoliter.

De ovenfor definerede minimumsperioder skal være sammenhængende perioder, idet der ses bort fra den håndtering, der er nødvendig for at fremstille produktet.

Efterbehandling

Kun tilsætning af karamel er tilladt med det formål at justere farven.

6. Sammenhæng med det geografiske miljø eller oprindelse

Særlige kendetegn ved spiritussen, der kan knyttes til det geografiske område

»Ratafia champenois« har en farve, der varierer fra strågul til ravgul. Den er kendetegnet ved frugt- og mineralagtige aromaer. Den har balance mellem sukker og syrlighed.

Den lange fadlagring af »Ratafia champenois« forbedrer alkoholens sammensmeltning med mosten. Den udvikler en aromatisk kompleksitet med noter af tørrede frugter, tørrede nødder (valnød og grillede mandler), lakrids og kanel.

Nærmere oplysninger om det geografiske område eller oprindelse af relevans for sammenhængen

Naturbestemte faktorer

Det geografiske område, som svarer til oprindelsesbetegnelsen »Champagne«, er beliggende i det nordøstlige hjørne af Frankrig og strækker sig over kommuner i departementerne Aisne, Aube, Haute-Marne, Marne og Seine-et-Marne.

Landskabet i området er et bakket vindistrikt, der hviler på de tre imponerende geomorfologiske strukturer Côte d'Île-de-France, Côte de Champagne og Côte des Bar, som hovedsagelig er kridtagtige og primært vendt mod øst og syd.

Vindistriktet påvirkes af to typer klima:

— kystklimaet med en regelmæssig nedbørsmængde og beskedne temperaturforskelle fra årstid til årstid

— fastlandsklimaet med frost, der kan være ødelæggende, og et antal solskinstimer, der er gunstigt for druernes modning om sommeren.

Menneskelige faktorer

Fremstillingen af »Ratafia champenois« var oprindelig til eget forbrug. Denne likør laves på høsttidspunktet med frisk druesaft. Blandingen af alkohol og druemost muliggør aromatisering, samtidig med at druens primære aromaer bevares. I midten af det 20. århundrede iværksatte bl.a. nogle større handlende et kvalitativt forbedringsarbejde for at opnå det nuværende produkt. Den nuværende produktion af »Ratafia champenois« fordeler sig mellem dels vinproducenter, dels kooperativer eller handlende.

»Ratafia champenois« fremstilles med saft fra druer, der kan indgå i fremstillingen af vine med den beskyttede oprindelsesbetegnelse »Champagne«, primært af de tre champagnedruesorter Chardonnay B, Pinot Noir N og Meunier N. Saftens kvalitet bevares ved høst af hele klaser og mild presning af højst 2 666 liter af 4 000 kg druer. Saften presses i presser, der udelukkende er beregnet til mousserende vine. Ved at blande denne saft med alkohol lavet på druer, der kan indgå i fremstillingen af BOB Champagne, er det muligt at bevare disse champagnedruesorters primære aromaer.

Årsagssammenhæng

»Ratafia champenois« har fået sine primære egenskaber fra råvaren, der produceres af druer beregnet til BOB »Champagne«, og den lokale viden om behandlingen af druerne og fremstillingen af likøren. Tilknytningen til det geografiske område for »Ratafia champenois« bygger på:

Den særlige kvalitet af høsten i Champagne:

Vindistriktet Champagne skiller sig ud ved sin nordlige beliggenhed. Det geografiske områdes jordbunds- og klimaforhold har afstedkommet en ganske særlig forvaltning af vinmarkerne, som navnlig giver sig udtryk i valget af de primære sorter Chardonnay B, Pinot Noir N og Meunier N. Disse druesorter giver sammen med områdets betingelser en råvare, som har en naturlig syrlighed, der giver »Ratafia champenois« elegance, mineralagtighed og finesse.

Behandlingen af druerne:

De lokale metoder med hensyn til høst og presning af druerne er indrettet til fremstillingen af mousserende vin. Ifølge produktionsbetingelserne for oprindelsesbetegnelsen »Champagne« foregår høsten derfor i hele klaser, som transporteres i perforerede kasser for at undgå enhver ændring eller farvning. Selv om en stor del af druerne er blå druesorter, gør presningsteknikken i Champagne det muligt at opnå »hvid« most til fremstillingen af »Ratafia champenois«. Farven, der varierer fra strågul til ravgul, knytter sig til druesorten og modningen af likøren. I øvrigt gør høsten af hele klaser og den milde presningsteknik det muligt at bevare de frugt- og mineralagtige aromaer, som kendetegner »Ratafia champenois«.

Styringen af aromatiseringsprocessen:

Fremstillingen af »Ratafia champenois« består i at blande vinalkohol sammen med druemost for at aromatisere den. Denne proces foregår inden for kort tid efter presningen for at bevare mostens friskhed. Desuden er andelen af brændevin af presserester begrænset for ikke at overdøve de primære aromaer, nemlig de frugtagtige. Styringen af denne etape er en forudsætning for kvaliteten af det færdige produkt.

Producenternes og kældermestrenes viden bidrager til, at den alkohol, der anvendes til standsning af gæringen, og mosten blandes godt, og at »Ratafia champenois« fuldt ud får den aromatiske kompleksitet, der skyldes råvaren, og eventuelt de aromaer, som udvikles under lagringen.

7. Ansøger

Association des producteurs de boissons spiritueuses à indication géographique champenoises Villa Bissinger 15 rue Jeanson 51160 AŸ Frankrig

8. Særlige mærkningsregler

Præsentation

For at bevare likørens afgørende egenskaber emballeres den i glasflasker.

Det er ikke tilladt at anvende glasflasker af typen, der bruges til »mousserende vin«, ligesom det heller ikke er tilladt at anvende champagneprop af kork eller andre materialer, som det er tilladt at bringe i berøring med levnedsmidler, holdt på plads med en fastholdelsesanordning og eventuelt dækket med en skive.

Generelle krav

Den geografiske betegnelse »Ratafia champenois« er anført på hver etiket med bogstaver af samme størrelse, farve og type.

Ingen af de to ord, der udgør den geografiske betegnelse »Ratafia champenois«, kan optræde hver for sig, men skal altid danne en udelelig enhed.

Druernes og mostens oprindelse må ikke anføres på etiketten på likører med den geografiske betegnelse »Ratafia champenois«.

Lagringsperiode

Følgende angivelser om lagringsperioden må kun supplere den geografiske betegnelse »Ratafia champenois« på følgende betingelser:

— angivelsen »Vieux« på likører, der er blevet fadlagret i mindst tre år fra påfyldningen på fad

— angivelsen »Très vieux« på likører, der er blevet fadlagret i mindst otte år fra påfyldningen på fad.

Disse angivelser skal på etiketten på likører anføres med bogstaver, som højst må være halvt så store som de bogstaver, der danner den geografiske betegnelse.

(1) EUT L 130 af 17.5.2019, s. 1.